钦定古今图书集成/明伦汇编/氏族典/第429卷 > 赵元佐
## 钦定古今图书集成/明伦汇编/氏族典/第429卷 > 赵元佐

按《宋史汉王元佐传》：“元佐字惟吉，太平兴国中，拜检
校太傅、同中书门下平章事，封卫王，进封楚王。初，廷
美迁涪陵，元佐独申救之，廷美死，元佐遂发狂。雍熙
二年，重阳日内宴，元佐不与，夜纵火焚宫，废为庶人。
真宗即位，起为左金吾卫上将军，听养疾不朝，平居
不接人事，而事或预知。仁宗即位，兼江陵牧，薨谥恭
宪。”子三人：允升、允言、允成。允升字吉先，累迁澶州观
察使，卒。子十三人：宗礼、宗旦、宗悌、宗惠知名。宗礼终
虔州观察使。子仲翘、仲髦。宗旦，字子文，拜同中书门
下平章事。宗悌字元发，终明州观察使，卒谥“孝宪。”宗
惠，终武昌军节度观察留后。允言累官黄州刺史，卒。
子宗育，终右屯卫将军。允成，终濮州防御使。子宗颜、
宗讷、宗鼎、宗严、宗鲁、宗儒、宗奭，皆为环卫刺史。